+-----------------------------------------------------------------------+
| 12. ฐานะการเงินและผลการดำเนินงาน                                        |
+-----------------------------------------------------------------------+

12.1 รายงานการสอบบัญชี

ผู้สอบบัญชีที่ได้รับความเห็นชอบจากคณะกรรมการของบริษัท
สำหรับตรวจสอบงบการเงินรวมและงบการเงินของบริษัทในระยะ 3 ปี ที่ผ่านมา มีดังนี้

+--------------+------------------------+------------------+---------+
| งบ           | บริษัทผู้ตรวจสอบ           | ชื่อผู้สอบบัญชี        | เลข     |
| การเงินประจำปี |                        |                  | ประจำตัว |
| สิ้นสุดวันที่      |                        |                  |         |
|              |                        |                  | ผู้สอบบัญชี |
|              |                        |                  |         |
|              |                        |                  | รับอนุญาต |
+--------------+------------------------+------------------+---------+
| 31 ธันวาคม    | บจ                     | นางณฐพร พันธุ์อุดม   | 3430    |
| พ.ศ. 2550    | ก.ไพร้ซวอเตอร์เฮาส์คูเปอร์ส |                  |         |
|              | เอบีเอเอส               |                  |         |
+--------------+------------------------+------------------+---------+
| 31 ธันวาคม    | บจ                     | นายขจรเกียรติ      | 3445    |
| พ.ศ. 2549    | ก.ไพร้ซวอเตอร์เฮาส์คูเปอร์ส | อรุณไพโรจนกุล      |         |
|              | เอบีเอเอส               |                  |         |
+--------------+------------------------+------------------+---------+
| 31 ธันวาคม    | บจ                     | นายขจรเกียรติ      | 3445    |
| พ.ศ. 2548    | ก.ไพร้ซวอเตอร์เฮาส์คูเปอร์ส | อรุณไพโรจนกุล      |         |
|              | เอบีเอเอส               |                  |         |
+--------------+------------------------+------------------+---------+

รายงานการตรวจสอบของผู้สอบบัญชีในระยะ 3 ปีที่ผ่านมา (2548-2550)
ผู้สอบบัญชีได้ให้ความเห็นในรายงานการตรวจสอบงบการเงินของบริษัทถูกต้องแบบไม่มีเงื่อนไข

2.  ตารางสรุปงบการเงินรวม

[]

[]

[]

12.3 อัตราส่วนทางการเงินที่สำคัญ

[]

12.4 คำอธิบายและการวิเคราะห์ฐานะการเงินและผลการดำเนินงาน

ผลการดำเนินงานโดยรวม

ปี 2550 เป็นปีที่กลุ่มทรูมียอดผู้ใช้บริการเติบโตอย่างน่าพอใจ ทั้งรายได้ กำไรจากการดำเนินงาน
ก่อนดอกเบี้ย ภาษี ค่าเสื่อมราคา และค่าใช้จ่ายตัดจ่าย (EBITDA) และ อัตราการทำกำไร ณ
ระดับ EBITDA (EBITDA margin) เติบโตอย่างต่อเนื่อง นอกจากนี้งบดุลของทรูยังปรับตัวดีขึ้น
เนื่องจากความมุ่งมั่นในการลดภาระหนี้สิน โดยทุกธุรกิจหลักเติบโต รวมทั้ง รายได้จาก บริการ
Non-voice ต่างๆ เพิ่มขึ้นเป็นสัดส่วนร้อยละ 36 ของรายได้จากบริการโดยรวม
(จากสัดส่วนร้อยละ 32 ในปี 2549 และร้อยละ 15 ในปี 2548)

ยุทธศาสตร์ผู้นำ Convergence Lifestyle
ทำให้ทรูมีความได้เปรียบในการแข่งขันหลายประการด้วยกัน อาทิ
ทำให้เราสามารถผสมผสานบริการภายในกลุ่มและนำเสนอแก่ลูกค้าไปด้วยกัน
ซึ่งแตกต่างจากผู้ให้บริการรายอื่นๆ นอกจากนี้ยังช่วยลดอัตราการยกเลิกการใช้บริการ
และเพิ่มประสิทธิภาพในการรักษาฐานลูกค้า โดยโปรโมชั่นสำคัญๆ ประกอบด้วย All Together
Bonus ฟรีวิวแพ็คเกจ และ SUPER hi-speed Internet

ด้วยความสำเร็จจากยุทธศาสตร์ผู้นำ Convergence Lifestyle
ทำให้จำนวนผู้ใช้ผลิตภัณฑ์และบริการของกลุ่มทรูมากกว่า 1 บริการมีจำนวนเพิ่มขึ้นมาโดยตลอด
โดยปัจจุบัน จำนวนครัวเรือนที่ใช้บริการของกลุ่มทรู ตั้งแต่ 2 รายการขึ้นไปมีจำนวนทั้งสิ้น 1.5
ล้านครัวเรือน เพิ่มขึ้นในอัตราร้อยละ 31 จากกลางปี 2550 และเพิ่มขึ้นในอัตราร้อยละ 67
เมื่อเทียบกับ 18 เดือนก่อนหน้า ในขณะที่มีจำนวนครัวเรือนที่ใช้บริการของกลุ่มทรู ตั้งแต่ 3
บริการขึ้นไปมีจำนวนทั้งสิ้น 550,000 ครัวเรือน เพิ่มขึ้นในอัตราร้อยละ 26 และ 63
ในช่วงระยะเวลาเดียวกัน และคาดว่าจำนวนครัวเรือนที่ใช้บริการภายใต้กลุ่มทรูมากกว่า 1
บริการจะยังคง
เพิ่มขึ้นอย่างต่อเนื่อง

รายได้จากบริการโดยรวม เพิ่มขึ้นในอัตราร้อยละ 19.7 เป็น 60.5 พันล้านบาท รวมรายได้จาก
ค่าเชื่อมโยงโครงข่าย (IC) หรือเพิ่มขึ้นในอัตราร้อยละ 2.5 เป็น 51.8 พันล้านบาท
หากไม่รวมรายได้จาก IC ในขณะที่ EBITDA เติบโตอย่างรวดเร็วโดยเพิ่มขึ้นในอัตราร้อยละ
12.2 (จากร้อยละ 9.9 ในปี 2549)
เป็น 19.4 พันล้านบาท โดย EBITDA margin (คิดจากรายได้ที่ไม่รวม IC) เพิ่มขึ้นเป็นร้อยละ
36.5
เมื่อเทียบกับร้อยละ 33.2 ในปี 2549 ทั้งนี้เนื่องจาก EBITDA margin
ของทรูมูฟเติบโตขึ้นในขณะที่การลดลงของ EBITDA margin ในธุรกิจออนไลน์เริ่มชะลอตัว
ส่วนหนึ่งเนื่องจากอัตราค่าบริการของโครงข่ายอินเทอร์เน็ต ระหว่างประเทศลดลง

ปี 2550 เป็นอีกปีหนึ่งที่ ทรูมูฟ เพิ่มจำนวนผู้ใช้บริการได้สูงเป็นประวัติการณ์
โดยสามารถครองส่วนแบ่งตลาดผู้ใช้บริการรายใหม่ได้ในอัตราร้อยละ 34.7
และครองส่วนแบ่งตลาดร้อยละ 23.2 ของตลาดโดยรวม ซึ่งเพิ่มขึ้นจากร้อยละ 19.3 ในปีที่ผ่านมา
ในขณะที่โครงข่ายการให้บริการของทรูมูฟ ครอบคลุม
พื้นที่กว่าร้อยละ 92 ของจำนวนประชากรของประเทศ ซึ่งเท่าเทียมกับผู้ให้บริการรายอื่น
นอกจากนั้น ยุทธศาสตร์ Convergence
และการมุ่งเน้นให้ความสำคัญต่อลูกค้าที่มียอดใช้บริการต่อเดือนสูง
ทำให้ผู้ใช้บริการแบบเหมาจ่ายรายเดือน เพิ่มขึ้นอย่างก้าวกระโดด
โดยจำนวนผู้ใช้บริการรายใหม่สุทธิเพิ่มขึ้นเกือบ 2 เท่าตัว และสามารถครองส่วนแบ่งตลาดร้อยละ
68 ของตลาดผู้ใช้บริการแบบรายเดือนของตลาด ที่เพิ่มขึ้นสุทธิในปี 2550

ทั้งนี้ทรูมูฟมีกำไรสุทธิจากการดำเนินงานปกติ จำนวน 201 ล้านบาท
(รวมกำไรจากภาษีเงินได้รอตัดบัญชี 823 ล้านบาท) ซึ่งเพิ่มขึ้นเมื่อเปรียบเทียบกับขาดทุนสุทธิ 3.1
พันล้านบาท ในปี 2549 โดยมีกำไรสุทธิ 1.6 พันล้านบาท (เมื่อเทียบกับขาดทุนสุทธิ 2.6
พันล้านบาท ในปี 2549) ส่วนใหญ่เนื่องจากมีกำไรจากอัตราแลกเปลี่ยนจำนวน 1.6 พันล้านบาท

รายได้จากบริการของทรูมูฟเพิ่มขึ้นในอัตราร้อยละ 45.6 เป็น 32.5 พันล้านบาท (รวม IC)
และเพิ่มขึ้นในอัตราร้อยละ 6.8 เป็น 23.8 พันล้านบาท (ไม่รวม IC) ในขณะที่ EBITDA
เพิ่มขึ้นร้อยละ 42.3 เป็น 7.2 พันล้านบาท และ EBITDA margin (คิดจากรายได้ไม่รวม IC)
เพิ่มขึ้นเป็นร้อยละ 29.1 จากร้อยละ 21.4 ในปี 2549

การเข้าสู่ระบบค่าเชื่อมโยงโครงข่ายยังส่งผลให้การแข่งขันในธุรกิจโทรศัพท์เคลื่อนที่มีความ
สมเหตุสมผลยิ่งขึ้น ทั้งนี้เนื่องจากผู้ใช้บริการมีภาระต้นทุนค่า IC เมื่อเชื่อมต่อโครงข่ายระหว่างกัน
ซึ่งทำให้มีการคิดอัตราค่าโทรที่สะท้อนถึงต้นทุนมากขึ้น

รายได้จากบริการของธุรกิจทรูออนไลน์ เพิ่มขึ้นในอัตราร้อยละ 2.3 เป็น 24.5 พันล้านบาท
ส่วนใหญ่เนื่องจากการเติบโตของบริการอินเทอร์เน็ต/บรอดแบนด์และบริการโครงข่ายข้อมูล
สามารถ
ชดเชยรายได้ที่ลดลงของบริการด้านเสียง อย่างไรก็ตาม EBITDA ลดลงในอัตราร้อยละ 2.3 เป็น
9.7 พันล้านบาท และ EBITDA margin ลดลงเป็นอัตราร้อยละ 38.8 จากอัตราร้อยละ 40.3
ในปี 2549

ณ สิ้นปี 2550 บริการบรอดแบนด์ มียอดผู้ใช้บริการเพิ่มขึ้นในอัตราร้อยละ 24
ทำให้ทรูสามารถรักษาตำแหน่งผู้นำในตลาดบรอดแบนด์ โดยครองส่วนแบ่งตลาดมากกว่าร้อยละ 50
ของตลาดบรอดแบนด์ทั่วประเทศ และประมาณร้อยละ 80
ของตลาดบรอดแบนด์ในเขตกรุงเทพมหานครและปริมณฑล โดยมี
รายได้จากการให้บริการเพิ่มขึ้นในอัตราร้อยละ 40 เป็น 4.6 พันล้านบาท

ในปี 2550 ทรูวิชั่นส์ มีรายได้จากการให้บริการเพิ่มขึ้นในอัตราร้อยละ 5.0 เป็น 8.9 พันล้านบาท
ในขณะที่ EBITDA เพิ่มขึ้นในอัตราร้อยละ 4.7 เป็น 2.5 พันล้านบาท

ยุทธศาสตร์ในการขยายตลาดทรูวิชั่นส์สู่ตลาดในวงกว้าง ด้วยการนำเสนอแพ็คเกจราคาประหยัด
เพื่อดึงดูดลูกค้ารายใหม่ประสบความสำเร็จอย่างดียิ่ง โดยมีจำนวนสมาชิกฟรีวิวแพ็คเกจ ณ สิ้นปี
2550
ทั้งสิ้น 393,672 ราย และมีสมาชิกฟรีวิวแพ็คเกจร้อยละ 19
ที่เปลี่ยนไปใช้แพ็คเกจอื่นที่มีราคาสูงขึ้น

ทรูมันนี่ ยังคงเดินหน้าขยายบริการอย่างต่อเนื่อง ทำให้ ณ สิ้นปี 2550
ทรูมันนี่มียอดผู้ใช้บริการทั้งสิ้นเกือบ 3 ล้านราย

ทรูไลฟ์ มีความสำคัญเป็นอย่างยิ่งต่อยุทธศาสตร์ผู้นำชีวิต Convergence Lifestyle ของกลุ่มทรู
ทรูไลฟ์เป็นแหล่งรวมคอนเทนท์คุณภาพ ซึ่งประกอบด้วย เพลง เกมออนไลน์ กีฬา ภาพยนตร์ และ
e-Book ซึ่งนำเสนอผ่านโทรศัพท์เคลื่อนที่ โทรทัศน์ระบบบอกรับเป็นสมาชิก และบริการบรอดแบนด์
ภายใต้
แบรนด์ทรู

ในปี 2550 ทรูมีผลขาดทุนสุทธิจากการดำเนินงานปกติลดลง 5.5 พันล้านบาท เป็นขาดทุน 516
ล้านบาท ส่วนใหญ่เป็นผลจากการขยายประมาณการอายุการใช้งานของสินทรัพย์ การยกเลิก
Access Charge และจากรายได้ที่เพิ่มสูงขึ้น ทั้งนี้ทรูรายงานกำไรสุทธิทั้งสิ้น 1.7 พันล้านบาท
(รวมกำไรจากอัตราแลกเปลี่ยนจำนวน 2.4 พันล้านบาท) เปรียบเทียบกับขาดทุนสุทธิ 4.0
พันล้านบาทในปี 2549 โดยกระแสเงินสดสุทธิเพิ่มขึ้นในอัตราร้อยละ 37 เป็น 3.0 พันล้านบาท
ส่วนใหญ่เนื่องจากรายจ่ายลงทุนลดลง ในขณะที่ สัดส่วนหนี้สินสุทธิต่อ EBITDA ลดลงเป็น 3.6
เท่าในปี 2550 เมื่อเทียบกับ 4.5 เท่าในปี 2549

นอกจากนั้นในระหว่างปี 2550 ทรูประสบความสำเร็จในการขยายระยะเวลาชำระคืนเงินกู้จำนวน
19.2 พันล้านบาทของทรูออนไลน์ออกไปอีก 2 ปี ในขณะที่อัตราดอกเบี้ยยังคงเท่าเดิม นอกจากนั้น
ทรูมูฟประสบความสำเร็จในการเสนอขายหุ้นกู้ชนิดอายุ 7 ปี จำนวน 225 ล้านดอลลาร์สหรัฐฯ
โดยมีนักลงทุนต่างชาติแสดงความจำนงซื้อหุ้นกู้ของทรูมูฟ มากกว่าจำนวนเสนอขาย
รวมทั้งเครือเจริญโภคภัณฑ์ ซึ่งเป็น
ผู้ถือหุ้นใหญ่ของกลุ่มทรู ได้ให้การสนับสนุนเงินทุนจำนวน 3 พันล้านบาท
เพื่อขยายกิจการของทรูมูฟผ่านวิธีการซื้อหุ้นเพิ่มทุน ในบริษัทกรุงเทพ อินเตอร์เทเลเทค จำกัด
(มหาชน) ซึ่งเป็นบริษัทแม่ของทรูมูฟ

การเปลี่ยนแปลงด้านบัญชีที่สำคัญในปี 2550
คือการเปลี่ยนแปลงประมาณการอายุการใช้งานของสินทรัพย์ เพื่อให้เป็นไปตามมาตรฐานสากล
โดยมีผลตั้งแต่เดือนมกราคม 2550 ซึ่งส่งผลให้ค่าเสื่อมราคาและค่าตัดจำหน่าย ลดลง 5.6
พันล้านบาท โดยมีผลกระทบสุทธิประมาณ 4.1 พันล้านบาท
ภายหลังจากการหักค่าภาษีเงินได้รอตัดบัญชี

แผนงานสำหรับปี 2551

การกำกับดูแลกิจการโทรคมนาคม มีพัฒนาการไปในทิศทางที่ดีขึ้นเป็นลำดับ
และคาดว่าจะมีการออกใบอนุญาตและพัฒนาการใหม่ๆ เกิดขึ้นในปี 2551 อาทิ
การแปลงสัญญาสัมปทาน พระราชบัญญัติการประกอบกิจการกระจายเสียงและกิจการโทรทัศน์ฉบับใหม่
ใบอนุญาต 3G และ WiMax รวมทั้งบริการคงสิทธิเลขหมายโทรศัพท์เคลื่อนที่ หรือ Mobile
Number Portability โดยพัฒนาการเหล่านี้อาจจะไม่เกิดขึ้นทั้งหมดในปี 2551
แต่คาดว่าน่าจะมีความคืบหน้าพอสมควร

บริษัทคาดว่ารายได้จากบริการของกลุ่มทรูจะเติบโตสูงขึ้น ทั้งนี้จากสถานภาพเศรษฐกิจที่
ปรับตัวดีขึ้น
ซึ่งจะทำให้ผลประกอบการของบริษัทเติบโตต่อเนื่องและขยับเข้าใกล้ระดับที่จะให้ผลกำไร
ในขณะที่ทรูยังคงมุ่งมั่นลดภาระหนี้สินและสร้างความแข็งแกร่งให้กับงบดุล

ยุทธศาสตร์ผู้นำชีวิต Convergence Lifestyle
จะยังคงเป็นปัจจัยสำคัญในการเพิ่มจำนวนผู้ใช้บริการ
รวมทั้งทำให้ผู้ใช้บริการมีความผูกพันกับแบรนด์ทรูมากยิ่งขึ้น
ซึ่งจะส่งผลให้อัตราการยกเลิกการใช้บริการลดลง ทั้งนี้บริษัทจะยังคงมุ่งเน้นการให้บริการที่เป็นเลิศ
รวมถึงการทำให้แบรนด์ทรูเป็นที่รู้จักและอยู่ในใจของผู้บริโภค การปรับปรุงคุณภาพโครงข่าย
และนำเสนอนวัตกรรมด้านผลิตภัณฑ์และบริการ

ทรูมูฟ ยังคงตั้งเป้าหมายที่จะครองส่วนแบ่งการตลาดราวหนึ่งในสามของตลาดผู้ใช้บริการ
รายใหม่ และครองส่วนแบ่งตลาดกว่าร้อยละ 25 ของตลาดโดยรวม
ในขณะที่ตลาดโทรศัพท์เคลื่อนที่โดยรวม
จะยังคงเติบโตต่อเนื่องโดยเฉพาะอย่างยิ่งในพื้นที่นอกเขตกรุงเทพมหานครและปริมณฑล
ซึ่งยังมีอัตราการใช้บริการโทรศัพท์เคลื่อนที่ต่อจำนวนประชากรค่อนข้างต่ำ ในปี 2550
ผู้ใช้บริการโทรศัพท์เคลื่อนที่ในประเทศไทยมีจำนวนเพิ่มขึ้นในอัตราร้อยละ 32
ซึ่งทรูเชื่อว่ายังมีโอกาสเติบโตได้อีกมาก
โดยมีการคาดการณ์ว่าตลาดผู้ใช้บริการรายใหม่สุทธิจะเติบโตราว 8-10 ล้านรายในปี 2551
(เมื่อเทียบกับ 13 ล้านรายในปี 2550) นอกจากนั้น ทรูคาดว่าสัดส่วนรายได้จากบริการ
Non-voice จะเพิ่มขึ้นด้วยอัตราการเติบโตเป็นตัวเลข 2 หลัก
โดยมีคอนเทนท์เพลงเป็นปัจจัยสำคัญ

ทรูออนไลน์ บริการบรอดแบนด์จะยังเป็นบริการหลักที่ช่วยสร้างความเติบโตให้กับทรูออนไลน์
ทั้งนี้ทรูจะนำเทคโนโลยีใหม่ๆ ซึ่งมีค่าใช้จ่ายในการลงทุนค่อนข้างต่ำ
เพื่อขยายโครงข่ายไปยังพื้นที่ที่ทรูไม่สามารถให้บริการได้ในอดีตทั้งในเขตกรุงเทพมหานครและปริมณฑล
รวมทั้งจังหวัดใกล้เคียง เราคาดว่าตลาดบรอดแบนด์โดยรวมจะเติบโตขึ้นราวร้อยละ 30
ทำให้มีผู้ใช้บริการโดยรวมเพิ่มขึ้นเป็น 1.3 ล้านครัวเรือน
และทรูจะยังคงสามารถครองส่วนแบ่งตลาดกว่าร้อยละ 50 ของตลาดบรอดแบนด์ทั่วประเทศ

ทรูวิชั่นส์ จะยังคงเดินหน้าขยายลูกค้าสู่ตลาดในวงกว้าง
และเพิ่มคุณค่าแก่ลูกค้าพรีเมี่ยมด้วยการนำเสนอโปรโมชั่นใหม่ๆ ไปพร้อมๆ กัน

ทรูมันนี่ จะนำเสนอบริการใหม่ๆ อาทิ บริการการเงินบนมือถือแบบ Contactless ด้วยเทคโนโลยี
RFID (Radio-frequency identification) SIM

ทรูไลฟ์
จะยังคงให้ความสำคัญกับการนำเสนอคอนเทนท์คุณภาพและพัฒนาชุมชนออนไลน์เพื่อให้เกิดประโยชน์กับกลุ่มทรูอย่างต่อเนื่อง

ผลการดำเนินงานโดยรวมประจำปี 2550

การวิเคราะห์ผลประกอบการของบริษัทอยู่บนพื้นฐานของผลการดำเนินงานปกติ ไม่นับรวม
ผลกระทบจากรายการที่ไม่เกี่ยวข้องกับผลการดำเนินงานโดยตรง
ซึ่งปรากฏในตารางสรุปงบการเงินรวมของบริษัทและบริษัทย่อย (ปรับปรุง)

ในปี 2550 ทรูได้เปลี่ยนอายุการใช้งานของสินทรัพย์โดยให้มีผลตั้งแต่ต้นปี 2550
เพื่อให้เป็นไปตามมาตรฐานสากล ทั้งนี้จากการสำรวจผู้ประกอบการในประเทศต่างๆ กว่า 30 ราย
ซึ่งส่งผลให้ค่าเสื่อมราคาและค่าใช้จ่ายตัดจ่ายในปี 2550 ลดลง 5.6 พันล้านบาท (จำนวน 3.5
พันล้านบาท สำหรับทรูออนไลน์ จำนวน 1.9 พันล้านบาท สำหรับทรูมูฟ และ 102 ล้านบาท
สำหรับทรูวิชั่นส์) โดยผลกระทบสุทธิภายหลังภาษีเงินได้รอตัดบัญชีที่เกี่ยวข้อง มีจำนวนทั้งสิ้น 4.1
พันล้านบาท นอกจากนั้นทรูยังได้เปลี่ยนนโยบาย
การบัญชี เรื่องเงินลงทุนในบริษัทย่อย กิจการร่วมค้า และบริษัทร่วม เป็นวิธีราคาทุน (cost
method) จากเดิมบันทึกโดยวิธีส่วนได้เสีย (equity method)
รวมทั้งได้เปลี่ยนแปลงนโยบายบัญชี เกี่ยวกับการบันทึกต้นทุน
ค่าติดตั้งอุปกรณ์สำหรับธุรกิจโทรทัศน์ระบบบอกรับเป็นสมาชิกและการรับรู้รายได้ที่เกี่ยวข้อง
(ดูรายละเอียดจาก การปรับปรุงทางบัญชีที่สำคัญ)

ในไตรมาส 4 ปี 2550 เครือเจริญโภคภัณฑ์ ซึ่งเป็นผู้ถือหุ้นใหญ่ของทรู
ได้ให้การสนับสนุนเงินทุนจำนวน 3 พันล้านบาท เพื่อขยายกิจการของทรูมูฟผ่านวิธีการซื้อหุ้นเพิ่มทุน
ในบริษัทกรุงเทพ อินเตอร์เทเลเทค จำกัด (มหาชน) ซึ่งเป็นบริษัทแม่ของทรูมูฟ
ทำให้สัดส่วนการถือหุ้นของกลุ่มทรูลดลงเป็นร้อยละ 75 จากร้อยละ 98
(ภายหลังการแปลงหนี้และดอกเบี้ยค้างรับระหว่างกัน เป็นทุน) ทรูได้บันทึกส่วนเกินทุนจำนวน 2
พันล้านบาท จากรายการดังกล่าวในงบดุล และปรังปรุงส่วนผู้ถือหุ้นส่วนน้อยในทรูมูฟ
ให้เป็นไปตามสัดส่วนการถือหุ้นใหม่ นับตั้งแต่เดือนธันวาคม 2550

-   ผลการดำเนินงานโดยรวมของทรู ในปี 2550 ยังคงปรับตัวดีขึ้น
    ทุกกลุ่มธุรกิจหลักเติบโตต่อเนื่อง โดยรายได้จากการให้บริการโดยรวม
    (ไม่รวมค่าเชื่อมโยงโครงข่าย หรือ IC) เพิ่มขึ้นในอัตราร้อยละ 2.5 ในขณะที่ EBITDA
    เติบโตด้วยตัวเลข 2 หลัก อัตราการทำกำไร ณ ระดับ EBITDA (คิดจากรายได้ไม่รวมค่า
    IC) ปรับตัวดีขึ้นเป็นร้อยละ 36.5 ทั้งนี้เนื่องจากค่าใช้จ่ายด้านการกำกับดูแลของทรูมูฟลดลง
    ในขณะที่การลดลงของอัตรากำไรในธุรกิจทรูออนไลน์เริ่มชะลอตัว
    นอกจากนั้นทรูมีกระแสเงินสดหลังหักรายจ่ายลงทุนเพิ่มขึ้นในอัตราร้อยละ 37
    เนื่องจากรายจ่ายลงทุนโดยรวมของทรูลดลง

-   รายได้จากการให้บริการโดยรวมของทรู เพิ่มขึ้นในอัตราร้อยละ 19.7 เมื่อรวม IC (เป็น
    60.5 พันล้านบาท) และเพิ่มขึ้นในอัตราร้อยละ 2.5 หากไม่รวม IC (เป็น 51.8
    พันล้านบาท) โดยทุกกลุ่มธุรกิจหลักเติบโตต่อเนื่อง

-   ทรูมูฟ ซึ่งเป็นธุรกิจหลักที่สร้างรายได้ให้กับกลุ่มทรู มีรายได้จากการให้บริการ (ไม่รวมค่า
    IC) เพิ่มขึ้นในอัตราร้อยละ 6.8 และ ทรูวิชั่นส์
    มีรายได้จากการให้บริการเพิ่มขึ้นในอัตราร้อยละ 5.0 เนื่องจากมีจำนวนผู้ใช้บริการเพิ่มขึ้น
    และมีรายได้เพิ่มขึ้นจากบริการเสริมต่างๆ (อาทิ รายการช็อปปิ้งทางทีวี
    รายได้จากผู้สนับสนุนรายการ รวมทั้งเพลงและสาระบันเทิงต่างๆ) สำหรับ ทรูออนไลน์
    มีรายได้จากการให้บริการเพิ่มขึ้นในอัตราร้อยละ 2.3
    ส่วนใหญ่เนื่องจากการเติบโตของธุรกิจบรอดแบนด์/อินเทอร์เน็ต และบริการโครงข่ายข้อมูล

-   EBITDA เพิ่มขึ้นในอัตราร้อยละ 12.2 (เป็น 19.4 พันล้านบาท)
    ส่วนใหญ่เนื่องจากรายได้เพิ่มขึ้นและการยกเลิก Access Charge โดยอัตราการทำกำไร ณ
    ระดับ EBITDA (คิดจากรายได้ที่ไม่รวม IC) เพิ่มขึ้นเป็นร้อยละ 36.5 (จากร้อยละ 33.2)
    และลดลงเล็กน้อยเป็นร้อยละ 31.4 (คิดจากรายได้รวม IC)
    ทั้งนี้เนื่องจากฐานรายได้เพิ่มขึ้น

-   ค่าใช้จ่ายในการดำเนินงานโดยรวม เพิ่มขึ้นในอัตราร้อยละ 4.6 (เป็น 54.2 พันล้านบาท)
    ส่วนใหญ่เนื่องจากการรับรู้ค่า IC (จำนวน 8.5 พันล้านบาท)
    ซึ่งส่วนหนึ่งถูกชดเชยด้วยค่าเสื่อมราคาและค่าตัดจำหน่าย
    ที่ลดลงอันเป็นผลจากการขยายประมาณการอายุการใช้งานของสินทรัพย์
    และค่าใช้จ่ายด้านการกำกับดูแลที่ลดลง เนื่องจากการยกเลิก Access Charge

-   ค่าใช้จ่ายเกี่ยวกับโครงข่าย หากไม่รวม IC และค่าเสื่อมราคาและค่าตัดจำหน่าย
    เพิ่มขึ้นในอัตราร้อยละ 8.9 (เป็น 14.3 พันล้านบาท)
    ส่วนใหญ่เป็นผลมาจากค่าใช้จ่ายที่เกี่ยวข้องกับคอนเทนท์ของบริการ
    อินเทอร์เน็ต/บรอดแบนด์ (ส่วนใหญ่เป็นคอนเทนท์เพลงและเกมออนไลน์)
    และคอนเทนท์สำหรับธุรกิจโทรทัศน์ระบบบอกรับเป็นสมาชิก เพิ่มสูงขึ้น

  ค่าใช้จ่ายในการขายและบริหาร หากไม่รวมค่าเสื่อมราคาและค่าตัดจำหน่าย
  เพิ่มขึ้นในอัตราร้อยละ 5.0 (เป็น 10.0 พันล้านบาท)
  ส่วนใหญ่เป็นผลมาจากค่าใช้จ่ายในการบริหารงานทั่วไป

  ค่าเสื่อมราคาและค่าตัดจำหน่าย ลดลง 5.2 พันล้านบาท เป็น 11.9 พันล้านบาท
  ส่วนใหญ่เนื่องจาก
  ผลกระทบจากการขยายประมาณการอายุการใช้งานของสินทรัพย์ (จำนวน 5.6 พันล้านบาท ในปี
  2550)

-   ดอกเบี้ยจ่าย เพิ่มขึ้นในอัตราร้อยละ 10.5 เป็น 7.0 พันล้านบาท
    ส่วนใหญ่เนื่องจากหุ้นกู้สกุลดอลลาร์สหรัฐของทรูมูฟมีอัตราดอกเบี้ยสูง
    นอกจากนั้นอัตราดอกเบี้ยสำหรับเงินกู้สกุลบาทของทรูออนไลน์เพิ่มขึ้น
    (มีการปรับอัตราดอกเบี้ยเป็นดอกเบี้ยลอยตัวตั้งแต่เดือนตุลาคม 2549)

-   ขาดทุนสุทธิจากการดำเนินงานปกติ (ก่อนรายการพิเศษต่างๆ) ลดลง 5.5 พันล้านบาท
    เป็นขาดทุน 516 ล้านบาท
    ส่วนใหญ่เป็นผลจากการขยายประมาณการอายุการใช้งานของสินทรัพย์ การยกเลิก Access
    Charge และจากรายได้ที่เพิ่มสูงขึ้น

-   ในปี 2550 ทรูรายงานกำไรสุทธิทั้งสิ้น 1.7 พันล้านบาท ปรับตัวดีขึ้นมาก
    เมื่อเทียบกับขาดทุนสุทธิ 4.0 พันล้านบาทในปี 2549
    โดยส่วนหนึ่งเป็นกำไรจากอัตราแลกเปลี่ยน (จำนวน 2.4 พันล้านบาท)
    เนื่องจากค่าเงินบาทแข็งตัวเมื่อเทียบกับเงินสกุลดอลลาร์สหรัฐฯ และสกุลเยน (ณ สิ้นปี 2550
    อัตราแลกเปลี่ยนเป็น 33.9 บาท ต่อ 1 ดอลลาร์สหรัฐฯ ในขณะที่อัตราแลกเปลี่ยนเป็น 36.2
    บาท ต่อ 1 ดอลลาร์สหรัฐฯ
    ณ สิ้นปี 2549 และเป็น 30.0 บาท ต่อ 100 เยน ณ สิ้นปี 2550
    เมื่อเทียบกับอัตราแลกเปลี่ยน 30.6 บาท ต่อ 100 เยน ณ สิ้นปี 2549)

การปรับปรุงทางบัญชีที่สำคัญ

-   ในไตรมาส 3 ปี 2550 บริษัทได้เปลี่ยนแปลงประมาณการอายุการใช้งานของสินทรัพย์
    เพื่อให้เป็นไปตามมาตรฐานสากล จากการสำรวจผู้ประกอบการในประเทศต่างๆ กว่า 30
    ราย โดยให้มีผลตั้งแต่
    ไตรมาส 1 ปี 2550 ทั้งนี้ สินทรัพย์ ภายใต้สัญญาสัมปทาน ยังคงมีการตัดค่าเสื่อมราคา
    ตามอายุการใช้งาน หรืออายุสัมปทานที่เหลือ แล้วแต่ว่าวิธีใดจะมีระยะเวลาการตัดที่สั้นกว่า

  ดังนั้น ค่าเสื่อมราคาตามอายุการใช้งานใหม่สำหรับปี 2550 จะลดลง
  เมื่อเปรียบเทียบกับค่าเสื่อมราคาตามอายุการใช้งานเดิม จำนวนรวม 5.6 พันล้านบาท (จำนวน
  3.5 พันล้านบาท สำหรับธุรกิจทรูออนไลน์ จำนวน 1.9 พันล้านบาท สำหรับธุรกิจทรูมูฟ และ
  102 ล้านบาท สำหรับทรูวิชั่นส์) ผลกระทบโดยรวมภายหลังภาษีเงินได้รอตัดบัญชีที่เกี่ยวข้อง
  มีจำนวนทั้งสิ้น 4.1 พันล้านบาท (2.6 พันล้านบาท สำหรับธุรกิจออนไลน์ จำนวน 1.5
  พันล้านบาท สำหรับธุรกิจทรูมูฟ และ 11.8 ล้านบาท สำหรับทรูวิชั่นส์)
  ทั้งนี้อายุการใช้งานสินทรัพย์ของกลุ่ม ทรูโดยเฉลี่ยขยายเป็นประมาณ 15 ปี (จากเดิม 12 ปี)
  โดยอายุการใช้งานของสินทรัพย์ของธุรกิจทรูออนไลน์ขยายเป็นประมาณ 17 ปี (จากเดิม 14 ปี)
  และขยายเป็นประมาณ 13 ปี (จากเดิม 10 ปี) สำหรับธุรกิจทรูมูฟ และประมาณ 12 ปี
  (จากเดิม 11 ปี) สำหรับธุรกิจ
  ทรูวิชั่นส์ ทั้งนี้บริษัทไม่ได้ปรับปรุงงบการเงินในปี 2549 ย้อนหลัง
  (ดูรายละเอียดในหมายเหตุประกอบงบการเงิน ปี 2550 ข้อ 5)

-   บริษัทได้เปลี่ยนแปลงนโยบายบัญชีเกี่ยวกับเงินลงทุนในบริษัทย่อย กิจการร่วมค้า และบริษัทร่วม
    เป็นวิธีราคาทุน จากวิธีส่วนได้เสีย
    ซึ่งจะมีการรับรู้รายได้จากเงินลงทุนเมื่อมีการประกาศจ่ายเงินปันผล
    การเปลี่ยนแปลงดังกล่าว จะทำให้กำไร (ขาดทุน)
    สุทธิของงบการเงินเฉพาะบริษัทแตกต่างจาก
    งบการเงินรวม (ดูรายละเอียดเพิ่มเติมที่ หมายเหตุประกอบงบการเงิน ข้อ 4.1)

-   นอกเหนือจากนั้น
    บริษัทได้มีการปรับปรุงนโยบายบัญชีเกี่ยวกับการบันทึกต้นทุนค่าติดตั้งอุปกรณ์สำหรับธุรกิจโทรทัศน์ระบบบอกรับเป็นสมาชิกเป็นสินทรัพย์และการรับรู้รายได้ที่เกี่ยวข้อง
    โดย
    อิงมาตรฐานการบัญชีที่เกี่ยวข้องกับธุรกิจเคเบิลทีวีของประเทศสหรัฐอเมริกา
    โดยรับรู้ค่าใช้จ่ายในการติดตั้งเป็นส่วนหนึ่งของอุปกรณ์
    และตัดจำหน่ายตามระยะเวลาโดยประมาณที่คาดว่าลูกค้าจะคงใช้บริการอยู่
    รายได้ค่าติดตั้งได้บันทึกเป็นรายได้รอการรับรู้และจะรับรู้เป็นรายได้ตามอายุการใช้งาน
    โดยประมาณและตามระยะเวลาโดยประมาณที่คาดว่าลูกค้าจะคงใช้บริการอยู่
    แล้วแต่อย่างใดจะสั้นกว่า
    ผลจากการเปลี่ยนแปลงดังกล่าวมีเพียงเล็กน้อยเมื่อเปรียบเทียบกับผลประกอบการโดยรวมของบริษัท
    อย่างไรก็ตาม ผลการดำเนินงานของปี 2549
    ได้ถูกปรับปรุงเพื่อสะท้อนการเปลี่ยนแปลงของนโยบายบัญชีดังกล่าว (ดูรายละเอียดเพิ่มเติมที่
    หมายเหตุประกอบงบการเงิน ข้อ 4.2)

[]

[]

[]

ผลการดำเนินงานแยกตามกลุ่มธุรกิจ

ตั้งแต่ต้นปี 2550 ทรูได้ปรับเปลี่ยนการจัดกลุ่มธุรกิจเป็น 5 ธุรกิจหลัก ได้แก่ ทรูมูฟ
(กลุ่มโทรศัพท์เคลื่อนที่เดิม) ทรูออนไลน์ (กลุ่มโทรศัพท์พื้นฐานเดิม) ทรูวิชั่นส์
(กลุ่มโทรทัศน์ระบบบอกรับเป็นสมาชิกเดิม) ทรูมันนี่ (บริการพาณิชย์อิเลคทรอนิคส์
หรือดิจิตอลคอมเมิร์ซ) และทรูไลฟ์ (บริการดิจิตอลคอนเทนท์)
การวิเคราะห์ผลการดำเนินงานต่อไปนี้จะเป็นไปตามกลุ่มธุรกิจที่กล่าวนี้

สำหรับรายงานด้านการเงิน ได้มีการรายงานผลการดำเนินงานเป็น 3 ธุรกิจหลัก คือ ทรูมูฟ
ทรูออนไลน์ และทรูวิชั่นส์ สำหรับผลการดำเนินงานของทรูมันนี่และทรูไลฟ์ได้ถูกรวมอยู่ในกลุ่มธุรกิจ
ทรูออนไลน์ ซึ่งเป็นส่วนสำคัญ สำหรับยุทธศาสตร์การเป็นผู้นำ Convergence Lifestyle ของทรู

ทรูมูฟ

-   ในปี 2550 ซึ่งเป็นช่วงเวลาที่ผู้ให้บริการรายใหญ่ๆ เข้าสู่ระบบการเชื่อมโยงโครงข่ายแบบ
    IC และต้องจ่ายค่าใช้โครงข่ายระหว่างกัน (โดยเฉลี่ย 1 บาทต่อนาที)
    ทำให้การแข่งขันด้านราคาลดลง และส่งผลให้อัตราค่าโทรเพิ่มขึ้นต่อเนื่อง อย่างไรก็ตาม
    เมื่ออัตราค่าโทรสูงขึ้น การใช้บริการก็มีปริมาณลดลง
    ทั้งนี้เนื่องจากผู้ใช้บริการคำนึงถึงปัจจัยด้านราคาในช่วงเวลาที่เศรษฐกิจอ่อนตัว

-   การนำเสนอแพ็คเกจแบบ Convergence ร่วมกับทรูวิชั่นส์ (AF4 ฟุตบอลพรีเมียร์ลีก
    และฟรีวิวแพ็คเกจ) และบริการบรอดแบนด์ (SUPER hi-speed Internet)
    เป็นปัจจัยสำคัญที่ช่วยเพิ่มจำนวนผู้ใช้บริการให้กับทรูมูฟ

-   ทรูมูฟมีจำนวนผู้ใช้บริการเพิ่มขึ้น 4.5 ล้านราย โดยเติบโตในอัตราร้อยละ 59.4
    ทำให้มีจำนวนผู้ใช้บริการ ณ สิ้นปี 2550 ทั้งสิ้น 12.1 ล้านราย
    โดยมีส่วนแบ่งตลาดโดยรวมเพิ่มขึ้นเป็นร้อยละ 23.2
    เมื่อเทียบกับร้อยละ 19.3 ในปี 2549 และมีส่วนแบ่งตลาดในผู้ใช้บริการรายใหม่สุทธิ
    ในอัตรา
    ร้อยละ 34.7 ทำให้สามารถครองตลาดผู้ใช้บริการรายใหม่สุทธิได้ 1 ใน 3
    ของตลาดโดยรวมติดต่อกันเป็นปีที่ 4

-   ผู้ใช้บริการรายใหม่สุทธิในปี 2550 ที่กล่าวข้างต้นรวมจำนวน 797,000 ราย
    จากการปรับวิธีการ
    นับจำนวนผู้ใช้บริการแบบเติมเงิน โดยเพิ่มจำนวนวันของเลขหมายที่ไม่มีการใช้งาน จาก 18
    วัน เป็น 45 วัน ในไตรมาส 3
    เพื่อทำให้บริษัทสามารถรักษาฐานลูกค้าได้อย่างมีประสิทธิภาพเพิ่มขึ้น
    และสามารถเปรียบเทียบจำนวนผู้ใช้บริการกับผู้ให้บริการรายอื่นๆ ได้ดีขึ้น

-   ในปี 2550 รายได้เฉลี่ยต่อเลขหมายต่อเดือนรวม ลดลงในอัตราร้อยละ 34.6 เป็น 191
    บาท (จาก 292 บาท ในปี 2549) ส่วนใหญ่เป็นผลจากปริมาณการใช้เฉลี่ยที่ลดลง
    อันเนื่องจากอัตราค่าโทรสูงขึ้นและสภาพเศรษฐกิจ
    นอกจากนี้ยังได้รับผลกระทบจากการที่ลูกค้ามี 2 ซิมการ์ด

-   รายได้จากการให้บริการโดยรวม ในปี 2550 เพิ่มขึ้นในอัตราร้อยละ 45.6 เป็น 32.5
    พันล้านบาท ส่วนใหญ่เนื่องจากการบันทึกค่า IC ตั้งแต่เดือนกุมภาพันธ์ 2550 หากไม่รวม IC
    รายได้จากการให้บริการโดยรวมเพิ่มขึ้นในอัตราร้อยละ 6.8 (1.5 พันล้านบาท) จากปี
    2549 เป็น 23.8 พันล้านบาท
    ส่วนใหญ่เนื่องจากจำนวนผู้ใช้บริการที่เพิ่มขึ้นช่วยชดเชยรายได้เฉลี่ยต่อเลขหมายต่อเดือนที่ลดลง

-   รายได้จากบริการ Non-voice ในปี 2550 เพิ่มขึ้นในอัตราร้อยละ 16.9 จากปีก่อน เป็น
    2.5 พันล้านบาท ทั้งนี้เนื่องจากรายได้จากบริการ GPRS บริการเสียงรอสาย
    และบริการเสริมต่างๆ โดยมีสัดส่วนเพิ่มขึ้นเป็นร้อยละ 10.4 ของรายได้จากการให้บริการ
    (เมื่อไม่รวม IC) เพิ่มขึ้นจากร้อยละ 9.6 ในปี 2549

-   EBITDA เพิ่มขึ้นในอัตราร้อยละ 42.3 เป็น 7.2 พันล้านบาท (จาก 5.1 พันล้านบาท ในปี
    2549)
    ส่วนใหญ่เนื่องจากรายได้ที่เพิ่มขึ้นและการยกเลิกค่า Access Charge ทั้งนี้
    ทรูมูฟมีรายได้สุทธิจาก IC ทั้งสิ้น 164 ล้านบาท

-   อัตราการทำกำไร ณ ระดับ EBITDA เพิ่มขึ้นเป็นอัตราร้อยละ 29.1 (คิดจากรายได้ไม่รวม
    IC) จากอัตราร้อยละ 21.4 ในปี 2549 แต่คงที่ที่อัตราร้อยละ 21.6 หากคิดจากรายได้รวม
    IC

-   ค่าใช้จ่ายในการดำเนินงาน ในปี 2550 เพิ่มขึ้นในอัตราร้อยละ 25.5 จากปี 2549
    ส่วนใหญ่เนื่องจาก
    เริ่มมีการบันทึกค่า IC

-   หากไม่รวม IC และค่าเสื่อมราคาและค่าตัดจำหน่าย
    ค่าใช้จ่ายในการดำเนินงานที่เป็นเงินสดลดลงในอัตราร้อยละ 4.7
    ส่วนใหญ่เนื่องจากการยกเลิกค่า Access Charge ซึ่งช่วยชดเชยส่วนแบ่งรายได้ที่
    เพิ่มขึ้น (เนื่องจากอัตราส่วนแบ่งรายได้เพิ่มขึ้นจากร้อยละ 20 เป็นร้อยละ 25
    โดยมีผลบังคับใช้ตั้งแต่เดือนกันยายน 2549) รวมทั้งค่าใช้จ่ายในการขายและบริหาร
    (ส่วนใหญ่เป็นค่าใช้จ่ายด้านการตลาด) และค่าใช้จ่ายในการดำเนินงานด้านโครงข่าย
    (ส่วนใหญ่เป็นค่าใช้จ่ายด้านคอนเทนท์และค่าเช่า
    วงจร) ที่เพิ่มสูงขึ้น

-   ค่าเสื่อมราคาและค่าตัดจำหน่ายลดลงในอัตราร้อยละ 20.7 เป็น 4.9 พันล้านบาท
    ส่วนใหญ่เนื่องจากการเปลี่ยนแปลงประมาณการอายุการใช้งานของสินทรัพย์ (ดูรายละเอียดที่
    การเปลี่ยนแปลงทางบัญชีที่สำคัญ)

-   ดอกเบี้ยจ่าย เพิ่มขึ้นในอัตราร้อยละ 26.6 เป็น 3.0 พันล้านบาท
    ส่วนใหญ่เนื่องจากผลกระทบจาก
    ดอกเบี้ยที่เพิ่มขึ้น จากหุ้นกู้จำนวน 465 ล้านดอลลาร์สหรัฐฯ ที่ออกจำหน่ายในเดือนธันวาคม
    2549 และหุ้นกู้จำนวน 225 ล้านเหรียญสหรัฐฯ ที่ออกจำหน่ายในเดือนสิงหาคม 2550

-   รายได้ภาษีเงินได้ มีจำนวนทั้งสิ้น 823 ล้านบาท เมื่อเทียบกับ 331 ล้านบาทในปี 2549
    ทั้งนี้เนื่องจาก
    สินทรัพย์ภาษีเงินได้รอตัดบัญชีเพิ่มขึ้น

-   กำไรสุทธิจากการดำเนินงานปกติ จำนวน 201 ล้านบาท ปรับตัวดีขึ้นจากขาดทุนสุทธิ 3.1
    พันล้านบาท ในปี 2549 ส่วนใหญ่เนื่องจากรายได้และ EBITDA เพิ่มขึ้น
    รวมทั้งค่าเสื่อมราคาและค่าตัดจำหน่าย
    ลดลง ซึ่งสามารถชดเชยดอกเบี้ยจ่ายที่เพิ่มขึ้น

-   ทรูมูฟมีกำไรสุทธิ จำนวน 1.6 พันล้านบาท ปรับตัวดีขึ้นเมื่อเทียบกับขาดทุนสุทธิ 2.6
    พันล้านบาท
    ในปี 2549 ทั้งนี้ กำไรสุทธิในปี 2550 รวมกำไรจากอัตราแลกเปลี่ยน 1.6 พันล้านบาท
    ซึ่งส่วนใหญ่
    เกิดจากการปรับมูลค่าของเงินกู้สกุลดอลลาร์สหรัฐ (จำนวน 830 ล้านเหรียญดอลลาร์สหรัฐ)
    ให้เป็น
    ไปตามอัตราแลกเปลี่ยน ณ ปลายปี 2550 (mark to market)

ทรูวิชั่นส์

-   ทรูวิชั่นส์ประสบความสำเร็จอย่างดียิ่งในการขยายตลาดสู่ผู้บริโภคในวงกว้าง
    ทำให้จำนวนผู้ใช้บริการ ในปี 2550 เติบโตขึ้นกว่าร้อยละ 50
    ในขณะที่จำนวนผู้ใช้บริการแพ็คเกจราคาสูงเพิ่มขึ้นอย่างต่อเนื่อง
    ซึ่งจะช่วยเพิ่มโอกาสในการหารายได้จากค่าโฆษณา
    เนื่องจากพระราชบัญญัติการประกอบกิจการการกระจายเสียงและกิจการโทรทัศน์ฉบับใหม่
    มีผลบังคับใช้ในเดือนมีนาคม ปี 2551
    อนุญาตให้โทรทัศน์ระบบบอกรับเป็นสมาชิกสามารถแพร่ภาพโฆษณาได้

-   จำนวนผู้ใช้บริการโดยรวม เพิ่มขึ้น 325,093 ราย (อัตราร้อยละ 52) ในระหว่างปี 2550
    เป็น 948,546 ราย ส่วนใหญ่เนื่องจากผู้ใช้บริการฟรีวิวแพ็คเกจเพิ่มขึ้น
    ซึ่งเป็นความสำเร็จจากการขยายฐานผู้ใช้บริการสู่ผู้บริโภคในวงกว้าง
    ในขณะที่ผู้ใช้บริการแพ็คเกจราคาสูง (แพลทตินั่ม โกลด์ และซิลเวอร์) เพิ่มขึ้นในอัตราร้อยละ
    3 เป็น 481,093 ราย เนื่องจาก
    ส่วนหนึ่งจากความสำเร็จในการลดอัตราการเปลี่ยนแพ็คเกจจากราคาสูงไปยังราคาต่ำ
    (Cannibalization) รวมทั้งได้มีการนำเสนอโปรโมชั่นใหม่ๆ อาทิ
    ฟรีค่าติดตั้งร่วมกับรายการ AF4 รายการฟุตบอลพรีเมียร์ลีก และรายการทางช่องกีฬาอื่นๆ

-   ผู้ใช้บริการฟรีวิวแพ็คเกจยังคงเพิ่มขึ้นอย่างต่อเนื่อง โดยมีผู้ใช้บริการรายใหม่สุทธิ 312,875
    ราย
    ในปี 2550 ทำให้มีจำนวนผู้ใช้บริการทั้งสิ้น 393,672 ราย
    และมีผู้ใช้บริการฟรีวิวแพ็คเกจรวมร้อยละ 19 ที่เปลี่ยนไปใช้บริการแพ็คเกจที่มีราคาสูงขึ้น

-   รายได้เฉลี่ยต่อผู้ใช้บริการต่อเดือน ในปี 2550 ลดลงในอัตราร้อยละ 9.3 เป็น 1,104 บาท
    ส่วนใหญ่
    มีผลมาจากมีผู้ใช้บริการแพ็คเกจราคาประหยัดเพิ่มขึ้น
    การคำนวณรายได้เฉลี่ยต่อผู้ใช้บริการต่อเดือนดังกล่าว ไม่รวมผู้ใช้บริการฟรีวิวแพ็คเกจ

-   รายการอะคาเดมี แฟนเทเชีย รายการเรียลลิตี้โชว์ยอดนิยมของไทย
    ยังคงประสบความสำเร็จอย่างดียิ่งในฤดูกาลที่ 4 โดยยอดโหวตผ่าน SMS
    เพิ่มขึ้นในอัตราร้อยละ 50 จากฤดูกาลที่ 3 นอกจากนี้
    ในระหว่างปีทรูวิชั่นส์ยังมีการเปิดตัวช่องตามสั่ง (A-La-Carte channel) ได้แก่
    การ์ตูนดิสนีย์ สารคดี Discovery และภาพยนตร์จาก HBO รวมทั้งฟุตบอลพรีเมียร์ลีก
    และช่องทรูสปอร์ต เพื่อเพิ่มสิทธิประโยชน์สำหรับลูกค้าเดิม และช่วยเพิ่มรายได้
    จากรายการที่มีอยู่

-   ในปี 2550 รายได้จากการให้บริการ เพิ่มขึ้นในอัตราร้อยละ 5.0 เป็น 8.9 พันล้านบาท
    ส่วนใหญ่
    เนื่องจากผู้ใช้บริการเพิ่มขึ้น อีกทั้งยังมีรายได้เพิ่มขึ้นจากบริการเสริมต่างๆ อาทิ
    รายการช้อปปิ้ง
    ทางโทรทัศน์ รายได้จากผู้สนับสนุนรายการ และจากเพลงและสาระบันเทิงต่างๆ

-   EBITDA เพิ่มขึ้นในอัตราร้อยละ 4.7 เป็น 2.5 พันล้านบาท EBITDA margin
    ลดลงเล็กน้อยเป็นอัตราร้อยละ 25.4 (จากอัตราร้อยละ 26.4 ในปี 2550)

-   ค่าใช้จ่ายในการดำเนินงาน เพิ่มขึ้นในอัตราร้อยละ 9.4 ส่วนใหญ่เนื่องจากต้นทุนขายเพิ่มขึ้น
    ซึ่ง
    สอดคล้องกับรายได้จากการขายสินค้าที่เพิ่มขึ้น
    โดยส่วนใหญ่มาจากการขายอุปกรณ์สำหรับลูกค้าใหม่
    นอกจากนี้ค่าใช้จ่ายในการดำเนินงานด้านโครงข่าย เพิ่มขึ้นในอัตราร้อยละ 7.3
    ส่วนใหญ่เนื่องจากค่าคอนเทนท์จากต่างประเทศ ค่าผลิตรายการดนตรีและสาระบันเทิงต่างๆ
    ตลอดจนค่าผลิตรายการที่ทรูวิชั่นส์ผลิตเอง เพิ่มสูงขึ้น
    ในขณะที่ค่าใช้จ่ายด้านการขายและบริหารคงที่ โดยมีค่าใช้จ่าย
    ด้านการตลาดลดลง

-   ค่าเสื่อมราคาและค่าตัดจำหน่าย เพิ่มขึ้นเล็กน้อยเป็น 851 ล้านบาท

-   ดอกเบี้ยจ่าย เพิ่มขึ้นในอัตราร้อยละ 19.9 เป็น 400 ล้านบาท (เมื่อเทียบกับ 333
    ล้านบาทในปี 2549) อย่างไรก็ตาม
    จำนวนที่เพิ่มขึ้นนี้เกือบทั้งหมดสามารถชดเชยได้ด้วยรายได้จากดอกเบี้ยรับ

-   รายจ่ายภาษีเงินได้ เพิ่มขึ้นเป็น 571 ล้านบาท ในปี 2550 จาก 13 ล้านบาทในปี 2549
    ส่วนใหญ่เนื่องจากบริษัทย่อย 2
    บริษัทได้ใช้สิทธิประโยชน์จากการนำขาดทุนสะสมมาหักลดหย่อนภาษีครบแล้ว
    นอกจากนี้ ค่าใช้จ่ายภาษีเงินได้รอตัดบัญชีมีจำนวนเพิ่มขึ้น (รายจ่าย จำนวน 90 ล้านบาท
    เปรียบเทียบกับรายรับ จำนวน 173 ล้านบาทในปี 2549)

-   กำไรสุทธิจากการดำเนินงานปกติ ลดลง 412 ล้านบาท (ร้อยละ 29.1) ในปี 2550 เป็น
    1.0 พันล้านบาท ส่วนใหญ่เนื่องจากภาษีเงินได้เพิ่มสูงขึ้น

-   กำไรสุทธิในปี 2550 มีจำนวน 1.4 พันล้านบาท โดยลดลงจากกำไรสุทธิ 2.4
    พันล้านบาทในปี 2549 ส่วนใหญ่เนื่องจากภาษีเงินได้เพิ่มขึ้น ประกอบกับในปี 2549
    ทรูวิชั่นส์มีกำไรจากการยกเลิกสัญญาเช่าดาวเทียมไทยคม 3 จำนวน 587 ล้านบาท

ทรูออนไลน์

-   การเติบโตอย่างต่อเนื่องในธุรกิจอินเทอร์เน็ต/บรอดแบนด์ และบริการโครงข่ายข้อมูล
    รวมทั้งรายได้จากบริการเสริม (เช่น ทรูมันนี่) ช่วยชดเชยรายได้ที่ลดลงจากบริการด้านเสียง
    (จากบริการโทรศัพท์พื้นฐาน และ บริการโทรศัพท์พื้นฐานพกพา WE PCT)
    ส่งผลให้รายได้จากบริการโดยรวมของธุรกิจออนไลน์ เติบโตเพิ่มขึ้นเล็กน้อย

  นอกจากนี้การลดลงของ EBITDA margin ชะลอตัวลงเมื่อเทียบกับปีก่อน
  ส่วนใหญ่เนื่องจากการแข่งขันในตลาดโทรศัพท์เคลื่อนที่ลดลง
  และอัตราค่าเช่าโครงข่ายอินเทอร์เน็ตระหว่างประเทศสำหรับบริการบรอดแบนด์ลดลง
  ภายหลังการเปิดเสรีของคณะกรรมการประกอบกิจการ
  โทรคมนาคมแห่งชาติ รวมทั้งกลุ่มทรูได้เปิดให้บริการดังกล่าวด้วย นอกจากนั้น
  กลุ่มออนไลน์มีการผสมผสาน (ระหว่างบริการที่มีอัตราทำกำไรสูงและบริการที่มีอัตราทำกำไรต่ำ)
  ที่สมดุลมากขึ้น

-   ในปี 2550 รายได้จากการให้บริการ เพิ่มขึ้นในอัตราร้อยละ 2.3 เป็น 24.5 พันล้านบาท
    EBITDA
    ลดลงในอัตราร้อยละ 2.3 เป็น 9.7 พันล้านบาท ส่วนใหญ่เนื่องจากค่าใช้จ่ายที่เพิ่มสูงขึ้น
    EBITDA margin ลดลงเป็นอัตราร้อยละ 38.8 ในปี 2550 (จากอัตราร้อยละ 40.3
    ในปี 2549) อย่างไรก็ตาม EBITDA margin ลดลงในอัตราที่น้อยลงเมื่อเทียบกับปี 2549
    (ลดลงจากร้อยละ 45.5 ในปี 2548 เป็นร้อยละ 40.3 ในปี 2549)

-   ค่าใช้จ่ายในการดำเนินงานโดยรวม ลดลงในอัตราร้อยละ 13.3 เป็น 20.03 พันล้านบาท
    ส่วนใหญ่เนื่องจากค่าเสื่อมราคาและค่าตัดจำหน่าย ค่าใช้จ่ายในการดำเนินงานที่เป็นเงินสด
    เพิ่มขึ้นในอัตราร้อยละ 4.3 เป็น 15.3 พันล้านบาท
    ส่วนใหญ่เนื่องจากค่าใช้จ่ายในการดำเนินงานด้านโครงข่ายเพิ่มขึ้น
    (เนื่องจากค่าใช้จ่ายด้านคอนเทนท์ของธุรกิจบรอดแบนด์ รวมทั้งเกมออนไลน์
    และค่าใช้จ่ายที่เกี่ยวข้องกับการขยายธุรกิจโครงข่ายข้อมูล)

-   ค่าเสื่อมราคาและค่าตัดจำหน่าย ลดลงในอัตราร้อยละ 43.8 (เป็น 4.8 พันล้านบาท)
    ส่วนใหญ่เนื่องจากการขยายประมาณการอายุการใช้งานของสินทรัพย์
    (ดูรายละเอียดเพิ่มเติมใน การปรับปรุงทางบัญชีที่สำคัญ)

-   ดอกเบี้ยจ่าย เพิ่มขึ้นเล็กน้อย (ในอัตราร้อยละ 2.3) เป็น 3.9 พันล้านบาท
    ส่วนใหญ่เนื่องจากอัตราดอกเบี้ยสำหรับเงินกู้สกุลบาทของทรูออนไลน์ที่เพิ่มขึ้น
    (มีการปรับอัตราดอกเบี้ยเป็นดอกเบี้ยลอยตัวตั้งแต่เดือนตุลาคม 2549)

-   ขาดทุนจากการดำเนินงานปกติ ลดลงเป็น 155 ล้านบาท (จาก 2.5 พันล้านบาท ในปี
    2549)
    ส่วนใหญ่เนื่องจากการขยายประมาณการอายุการใช้งานของสินทรัพย์

-   ธุรกิจออนไลน์ มีกำไร 435 ล้านบาทในปี 2550 (เทียบกับขาดทุน 1.5 พันล้านบาทในปี
    2549)
    หลังรวมกำไรจากอัตราแลกเปลี่ยนจำนวน 418 ล้านบาท
    เนื่องจากค่าเงินบาทแข็งตัวเมื่อเทียบกับดอลลาร์สหรัฐฯ

บริการบรอดแบนด์

-   บริการบรอดแบนด์ มีรายได้เพิ่มขึ้นในอัตราร้อยละ 40 ในปี 2550 เป็น 4.6 พันล้านบาท
    เนื่องจากจำนวนผู้ใช้บริการเติบโตขึ้นอย่างต่อเนื่อง

-   ผู้ใช้บริการรายใหม่สุทธิเพิ่มขึ้น จำนวน 105,557 ราย หรือเพิ่มขึ้นในอัตราร้อยละ 23.8
    ทำให้มีจำนวนผู้ใช้บริการทั้งสิ้น 548,285 ราย
    เนื่องจากประสบความสำเร็จในการนำเสนอแพ็คเกจ SUPER hi-speed Internet
    ร่วมกับทรูมูฟและทรูวิชั่นส์ โดยมีผู้สมัครใช้บริการรวม 254,000
    นับตั้งแต่เปิดให้บริการในเดือนกุมภาพันธ์ 2550

-   ในปี 2550 รายได้เฉลี่ยต่อเลขหมายต่อเดือนเป็น 709 บาท ซึ่งต่ำกว่าปี 2549 เล็กน้อย
    (721 บาท)

-   ผู้ใช้บริการ WiFi เพิ่มขึ้นเป็น 32,000 ราย โดยมีจุดกระจายสัญญาณ หรือ Hot spot
    มากกว่า 4,000 จุด และคาดว่าจะขยาย Hot spot เพิ่มขึ้นเป็น 10,000 จุดในปี 2551

-   ทรูยังคงรักษาตำแหน่งผู้นำในตลาดบรอดแบนด์ โดยคาดว่าครองส่วนแบ่งตลาดมากกว่าร้อยละ
    50 ของตลาดบรอดแบนด์ ทั่วประเทศ และประมาณร้อยละ 80 ของตลาดบรอดแบนด์
    ในเขตพื้นที่กรุงเทพมหานครและปริมณฑล

บริการโครงข่ายข้อมูล

-   รายได้จากการให้บริการโครงข่ายข้อมูลเพิ่มขึ้นในอัตราร้อยละ 10.4 ในปี 2550 เป็น 3.8
    พันล้านบาท เนื่องจากบริการด้านสื่อสารข้อมูลธุรกิจเติบโตต่อเนื่อง โดยเพิ่มขึ้นในอัตราร้อยละ
    17 (เป็น 2.7
    พันล้านบาท) ส่วนหนึ่งมาจากวงจรเช่าจากทรูมูฟเพิ่มสูงขึ้น นอกจากนี้
    วงจรเช่าเติบโตขึ้นร้อยละ 16.1 (เป็น 13,976 วงจร)
    และรายได้เฉลี่ยต่อวงจรต่อเดือนเพิ่มขึ้น (เพิ่มขึ้นร้อยละ 1.3 เป็น 11,253 บาท)

บริการโทรศัพท์พื้นฐาน

-   รายได้จากบริการโดยรวมของธุรกิจโทรศัพท์พื้นฐานและบริการเสริมต่างๆ ในปี 2550
    ลดลงในอัตราร้อยละ 13.1 (เป็น 11.0 พันล้านบาท)
    ส่วนใหญ่เนื่องจากผู้ใช้บริการหันไปใช้โทรศัพท์เคลื่อนที่

-   ในปี 2550 ผู้ใช้บริการโทรศัพท์พื้นฐานลดลง 21,555 ราย เป็น 1.96 ล้านราย
    โดยส่วนใหญ่เนื่องจาก
    โปรโมชั่นฟรีค่าติดตั้งสิ้นสุดลง

-   รายได้เฉลี่ยต่อเลขหมายต่อเดือน ในปี 2550 ลดลงในอัตราร้อยละ 12.6 เป็น 362 บาท
    (จาก 414 บาทใน
    ปี 2549) โดยลดลงในอัตราส่วนที่ช้ากว่าปี 2549 (รายได้เฉลี่ยต่อเลขหมายในปี 2549
    ลดลงอัตรา
    ร้อยละ 16 จากปีก่อนหน้า) ส่วนใหญ่เนื่องจากการแข่งขันจากบริการโทรศัพท์เคลื่อนที่ลดลง

บริการโทรศัพท์พื้นฐานพกพา WE PCT

-   WE PCT มีรายได้จากการให้บริการลดลงในอัตราร้อยละ 34.4 ในปี 2550 เป็น 799
    ล้านบาท ส่วนใหญ่เนื่องจากการแข่งขันในธุรกิจโทรศัพท์เคลื่อนที่

-   ในปี 2550 มีผู้ใช้บริการรายใหม่สุทธิเพิ่มขึ้นในอัตราร้อยละ 12.5 เป็น 390,609 ราย
    ส่วนใหญ่เนื่องจากแพ็คเกจบุฟเฟ่ต์
    อย่างไรก็ตามรายได้เฉลี่ยต่อผู้ใช้บริการต่อเดือนลดลงในอัตราร้อยละ 33.3 เป็น
    172 บาท (จาก 257 บาทในปี 2549)

ทรูมันนี่ ทรูไลฟ์

-   ผู้ใช้บริการทรูมันนี่ เพิ่มขึ้นเป็นเกือบ 3 ล้านราย ในปี 2550

-   ทรูมันนี่เป็นปัจจัยสำคัญสำหรับกลยุทธ์ Convergence Lifestyle
    ทรูมีแผนที่จะขยายบริการนี้อย่าง
    ต่อเนื่อง

-   ทรูไลฟ์ มีคอนเทนท์ที่หลากหลาย และประสบความสำเร็จเพิ่มยอดผู้ใช้พอร์ทัล
    trueworld.net และ truelife.com โดยมียอดผู้ลงทะเบียนใช้บริการ 756,000 ราย
    และ 511,000 ราย ตามลำดับ นับเป็นอีกก้าวของกลยุทธ์ในการสร้างชุมชน (Community)

-   ทรูมิวสิค ซึ่งเป็นคอนเทนท์ที่สำคัญสำหรับ ทรูไลฟ์
    ได้เปิดให้บริการดาวน์โหลดอัลบั้มเพลงของศิลปินคนโปรด หรือเพลงที่ชื่นชอบ
    ผ่านช่องอินเทอร์แอคทีฟทรูมิวสิคของทรูวิชั่นส์ หรือฟังเพลงจากคลื่นวิทยุทรูมิวสิคออนไลน์
    ฟรีโดยไม่เสียค่าใช้จ่ายสำหรับลูกค้าของทรูเท่านั้น

-   Special Force ยังคงเป็นผู้ให้บริการเกมส์ออนไลน์อันดับ 1 ในประเภท Casual Game
    โดยมีลูกค้าที่จดทะเบียนเพิ่มขึ้น เป็น 9 ล้านราย

[]

การวิเคราะห์ฐานะทางการเงิน (Financial Position)

สินทรัพย์

-   สินทรัพย์รวมของบริษัท ณ 31 ธันวาคม 2550 มีจำนวน 124.7 พันล้านบาท
    เพิ่มขึ้นในอัตราร้อยละ 1.8 (2.2 พันล้านบาท) เมื่อเทียบกับปี 2549
    ส่วนใหญ่เนื่องจากการเพิ่มขึ้นของลูกหนี้การค้า (สุทธิ)
    อันเนื่องมาจากการบันทึกค่าเชื่อมโยงโครงข่าย (IC)

-   เงินสดและเงินสดที่มีภาระผูกพัน มีจำนวน 6.5 พันล้านบาท เพิ่มขึ้นเล็กน้อยจากจำนวน 6.1
    พันล้านบาท ณ สิ้นปี 2549

-   ลูกหนี้การค้า (สุทธิ) เพิ่มขึ้นในอัตราร้อยละ 93 (เพิ่มขึ้น 6.1 พันล้านบาท)
    ส่วนใหญ่เป็นค่าเชื่อมโยงโครงข่าย (IC) ค้างรับจาก AIS ทั้งนี้เนืองจาก AIS
    อยู่ในระหว่างรอการอนุมัติจาก ทศท.

-   ภาษีหัก ณ ที่จ่าย เพิ่มขึ้นในอัตราร้อยละ 53 (เพิ่มขึ้น 771 ล้านบาท) เป็น 2.2 พันล้านบาท
    ทั้งนี้
    เนื่องจากภาษีที่สามารถเรียกคืนจากกรมสรรพากรเพิ่มขึ้น

-   ที่ดิน อาคาร และอุปกรณ์ (สุทธิ) ลดลง 3.6 พันล้านบาท เป็น 74.7 พันล้านบาท
    เนื่องจากค่าเสื่อมราคาและค่าตัดจำหน่าย จำนวน 9.4 พันล้านบาท
    สูงกว่าการลงทุนเพิ่มในที่ดิน อาคาร และอุปกรณ์ใหม่ ซึ่งมีจำนวน 5.3 พันล้านบาท (ทรูมูฟ
    1.9 พันล้านบาท ทรูออนไลน์ 3.0 พันล้านบาท และทรูวิชั่นส์ 581 ล้านบาท) ในระหว่างปี
    ทรูรับรู้การด้อยค่าของโทรศัพท์สาธารณะ จำนวน 12 ล้านบาท

-   ค่าความนิยม (สุทธิ) ลดลง 1.3 พันล้านบาท เป็น 11.8 พันล้านบาท
    เนื่องจากค่าความนิยมตัดจำหน่ายในระหว่างปี ส่วนใหญ่จากการเข้าซื้อกิจการทรูวิชั่นส์

หนี้สิน

-   หนี้สินรวมของบริษัท ลดลง 2.4 พันล้านบาท เป็น 112.8 พันล้านบาท ณ สิ้นปี 2550
    ส่วนใหญ่
    มาจากการลดลงของเงินกู้ระยะยาว

-   เจ้าหนี้การค้าเพิ่มขึ้น 1.2 พันล้านบาท เป็น 13 พันล้านบาท
    เนื่องจากการเพิ่มขึ้นของเจ้าหนี้การค้าเกี่ยวกับค่าเชื่อมโยงโครงข่าย (IC)

-   ค่าใช้จ่ายค้างจ่าย เพิ่มขึ้น 1.0 พันล้านบาท เป็น 6.8 พันล้านบาท
    เนื่องจากส่วนแบ่งรายได้ค้างจ่าย (จำนวน 515 ล้านบาท) ส่วนใหญ่ที่ทรูมูฟ
    และดอกเบี้ยค้างจ่าย (288 ล้านบาท)

-   หนี้สินหมุนเวียนอื่น เพิ่มขึ้น 971 ล้านบาท เป็น 2.9 พันล้านบาท
    สาเหตุจากการเพิ่มขึ้นของเจ้าหนี้อื่นๆ (ส่วนใหญ่เป็น
    ค่าธรรมเนียมในการจัดหาเงินกู้ยืมใหม่เพื่อชำระเงินกู้ยืมเดิม)

-   เงินกู้ยืมระยะยาวโดยรวม (รวมส่วนที่ถึงกำหนดชำระภายในหนึ่งปี) ลดลง 7.2 พันล้านบาท
    เป็น 82 พันล้านบาท (รวมหนี้สินภายใต้สัญญาเช่าการเงิน จำนวน 5.4 พันล้านบาท)
    ส่วนใหญ่จากการชำระคืนหนี้เงินกู้ยืมระยะยาว (5.9 พันล้านบาท)
    รวมทั้งจากการแข็งค่าของค่าเงินบาท จำนวน 2.1 พันล้านบาท

-   หนี้สินไม่หมุนเวียนอื่น เพิ่มขึ้น 894 ล้านบาท ส่วนใหญ่เป็นเงินมัดจำจากลูกค้า

-   ในเดือนมกราคม 2550 ทรูออนไลน์ได้ออกหุ้นกู้เสนอขายแก่นักลงทุนภายในประเทศ จำนวน
    4 พันล้านบาท เพื่อชำระคืนเงินกู้ยืมเดิม (Refinance) และช่วยยืดระยะเวลาการชำระหนี้
    นอกจากนั้น ในเดือนธันวาคม 2550
    ทรูออนไลน์ประสบความสำเร็จในการจัดหาเงินกู้ยืมใหม่เพื่อชำระหนี้เงินกู้ยืมเดิมของหนี้สกุลบาท
    จำนวน 19.2 พันล้านบาท โดยสามารถยืดระยะเวลาการชำระหนี้ออกไป 2 ปี
    จากปี 2554 เป็น ปี 2556 และปรับภาระการชำระหนี้
    ให้สอดคล้องกับกระแสเงินสดในแต่ละปี
    โดยสามารถคงอัตราดอกเบี้ย ณ ระดับ MLR (Minimum Lending Rate)

-   ในเดือนสิงหาคม ปี 2550 ทรูมูฟได้เสนอขายหุ้นกู้ อายุ 7 ปี จำนวน 225 ล้านเหรียญสหรัฐ
    ให้กับ
    นักลงทุนต่างชาติ โดยเงินทุนที่ระดมได้ ได้ถูกนำไปชำระคืนหนี้เดิม ทั้งนี้
    หุ้นกู้ดังกล่าวมีอัตราดอกเบี้ยร้อยละ 10.375 และมีการชำระคืนเงินต้นทั้งหมดครั้งเดียวในปี
    2557 ส่งผลให้ทรูมูฟมีเงินสดเพียงพอสำหรับการขยายธุรกิจ
    ทั้งนี้บริษัทได้ดำเนินการป้องกันความเสี่ยงจากอัตราแลกเปลี่ยน และอัตรา
    ดอกเบี้ยอย่างครบถ้วน

-   หุ้นกู้ดังกล่าว เสนอขายให้แก่นักลงทุนต่างชาติ
    โดยมีผู้แสดงความจำนงซื้อหุ้นกู้ของทรูมูฟมากกว่าจำนวนเสนอขายถึง 2 เท่า
    แม้ว่าจะเป็นช่วงที่สภาพแวดล้อมทางเศรษฐกิจไม่ค่อยดี
    ผลตอบรับในเชิงบวกจากนักลงทุนต่างชาติ (ภายหลังการระดมเงินทุนครั้งใหญ่เมื่อปีก่อน)
    สะท้อนให้เห็นถึงความเชื่อมั่นในกลยุทธ์ Convergence ของกลุ่มทรู

ส่วนของผู้ถือหุ้น

-   ส่วนของผู้ถือหุ้น เพิ่มขึ้น 4.6 พันล้านบาท เป็น 12.0 พันล้านบาท
    เนื่องจากกำไรในระหว่างปี จำนวน 1.7 พันล้านบาท และส่วนเกินทุนเพิ่มขึ้น (2.1
    พันล้านบาท) จากการเปลี่ยนแปลงของ
    สัดส่วนการถือหุ้นใน BITCO/ทรูมูฟ ภายหลังการเพิ่มทุนจากเครือเจริญโภคภัณฑ์ จำนวน
    3 พันล้านบาท ในเดือนธันวาคม 2550 นอกจากนี้ ส่วนของผู้ถือหุ้นส่วนน้อยเพิ่มขึ้น 814
    ล้านบาท ซึ่งเป็นผลจากการเพิ่มทุนจากเครือเจริญโภคภัณฑ์ ดังกล่าว

สภาพคล่อง

-   แหล่งเงินทุนหลักของบริษัทสำหรับปี 2550 มาจากกระแสเงินสดจากกิจกรรมดำเนินงาน
    การเพิ่มทุนในบริษัทกรุงเทพ อินเตอร์เทเลเทค/ทรูมูฟ จำนวน 3.0 พันล้านบาท
    เงินกู้ยืมระยะสั้น และเงินสดรวมรายการเทียบเท่าเงินสด ที่ยกมาจากปี 2549

-   กระแสเงินสดสุทธิจากกิจกรรมดำเนินงาน ลดลง 1.8 พันล้านบาท เป็น 11.3 พันล้านบาท
    ทั้งนี้เนื่องจากการเพิ่มขึ้นของเงินทุนหมุนเวียน (3.6 พันล้านบาท) ดอกเบี้ยจ่าย (316
    ล้านบาท) และภาษีเงินได้ (364 ล้านบาท) ซึ่งมีจำนวนมากกว่าการเพิ่มขึ้นของ EBITDA
    (2.1 พันล้านบาท)

-   ความต้องการเงินทุนหมุนเวียนที่เพิ่มขึ้น ส่วนใหญ่มาจากการเพิ่มขึ้นของลูกหนี้การค้า (ไม่รวม
    IC) จำนวน 1.8 พันล้านบาท โดยส่วนใหญ่เป็นลูกหนี้ ทศท.
    เกี่ยวกับบริการแจ้งเหตุเสียและซ่อมบำรุงสายกระจาย
    นอกจากนี้ลูกหนี้สำหรับลูกค้าบริการรายเดือนของทรูมูฟและบริษัทย่อยอื่นๆ เพิ่มขึ้น
    ทั้งนี้ลูกหนี้การค้า ที่เกี่ยวข้องกับ IC จำนวน 4.9 พันล้านบาท
    จะถูกชดเชยด้วยเจ้าหนี้การค้าที่เกี่ยวข้องกับ IC ในจำนวนเดียวกัน นอกจากที่กล่าวแล้ว
    การเพิ่มขึ้นของเงินทุนหมุนเวียนยังมีสาเหตุมาจาก เจ้าหนี้การค้า (ไม่รวม IC) ลดลง 1.5
    พันล้านบาท ซึ่งส่วนหนึ่งเป็นผลจากการที่ทรูมูฟจ่ายชำระ
    ค่าอุปกรณ์

-   กระแสเงินสดใช้ไปสุทธิจากกิจกรรมลงทุน ลดลง 3.1 พันล้านบาท เป็น 7.3 พันล้านบาท
    ส่วนใหญ่เนื่องจากการเบิกจ่ายเงินสดที่มีภาระผูกพันลดลง
    รวมทั้งเงินสดใช้ในกิจกรรมลงทุนลดน้อยลง (จำนวน 8.3 พันล้านบาท ในปี 2550 เทียบกับ
    10.9 พันล้านบาท ในปี 2549)

-   ในระหว่างปื 2550 ทรูและบริษัทย่อยมีรายจ่ายลงทุน (ในที่ดิน อาคาร และอุปกรณ์) จำนวน
    8.3
    พันล้านบาท ซึ่งส่วนใหญ่เป็นรายจ่ายลงทุนของทรูมูฟ จำนวน 5.2 พันล้านบาท ทรูออนไลน์
    1.3 พันล้านบาท และทรูวิชั่นส์ประมาณ 1.8 พันล้านบาท
    (รวมค่าสิทธิสำหรับรายการและภาพยนตร์) ซึ่งลดลง 2.6 พันล้านบาท จาก 10.9
    พันล้านบาท ในปี 2550 ส่วนใหญ่เนื่องจากรายจ่ายลงทุนที่
    ทรูออนไลน์ลดลง

-   กระแสเงินสดหลังหักรายจ่ายลงทุน (กระแสเงินสดจากกิจกรรมดำเนินงานหักรายจ่ายลงทุน)
    เพิ่มขึ้นในอัตราร้อยละ 37 (827 ล้านบาท) เป็น 3.0 พันล้านบาท
    ส่วนใหญ่เนื่องจากรายจ่ายลงทุนลดลง

-   กระแสเงินสดสุทธิจากกิจกรรมจัดหาเงิน กระแสเงินสดสุทธิใช้ไปจากกิจกรรมจัดหาเงิน
    จำนวน 3.0 พันล้านบาท ส่วนใหญ่เป็นการจ่ายชำระหนี้เงินกู้จำนวนประมาณ 6.9 พันล้านบาท
    (รวมการจ่ายชำระคืนหนี้สินภายใต้สัญญาเช่าทางการเงิน จำนวน 1.1 พันล้านบาท)
    นอกจากนั้นในระหว่างปีมีการเพิ่มทุนในบริษัท กรุงเทพ อินเตอร์เทเลเทค (BITCO) จำนวน
    3 พันล้านบาท และเงินสดสุทธิจากเงินกู้ยืมระยะสั้น จำนวน 674 ล้านบาท

-   ในเดือนธันวาคม ปี 2550 เครือเจริญโภคภัณฑ์ ซึ่งเป็นผู้ถือหุ้นใหญ่ของทรู
    ได้ให้การสนับสนุนเงินทุนจำนวน 3 พันล้านบาท
    เพื่อขยายกิจการของทรูมูฟผ่านวิธีการซื้อหุ้นเพิ่มทุน ในบริษัทกรุงเทพ อินเตอร์เทเลเทค จำกัด
    (มหาชน) ซึ่งเป็นบริษัทแม่ของทรูมูฟ เงินทุนที่ได้
    ส่วนใหญ่ได้ถูกนำไปชำระค่าอุปกรณ์ซึ่งเกิดจากการขยายโครงข่ายโทรศัพท์เคลื่อนที่อย่างรวดเร็ว
    ทรูมีแผนที่จะซื้อหุ้นคืนจากเครือเจริญโภคภัณฑ์ ทั้งนี้ภายหลังจากการอนุมัติของผู้ถือหุ้น

สรุป

ฐานะทางการเงินของบริษัทและบริษัทย่อย มีความแข็งแกร่งมากขึ้น โดยอัตราส่วนหนี้สินสุทธิต่อ
EBITDA โดยรวมลดลงเป็น 3.6 เท่าในปี 2550 (จาก 4.5 เท่าในปี 2549)
หากไม่รวมหนี้สินภายใต้สัญญาเช่าการเงิน อย่างไรก็ตาม อัตราส่วน EBITDA
ต่อดอกเบี้ยจ่ายเพิ่มขึ้นเล็กน้อยเป็น 2.7 เท่า ทรูยังคงมุ่งลดภาระหนี้อย่างต่อเนื่อง

ค่าตอบแทนของผู้สอบบัญชี

1.  ค่าตอบแทนจากการสอบบัญชี (audit fee)

บริษัทและบริษัทย่อยมีค่าตอบแทนการสอบบัญชี ให้แก่สำนักงานสอบบัญชีที่ผู้สอบบัญชีสังกัด สำหรับ ปี พ.ศ. 2550 เป็นจำนวนเงินรวม 23.57 ล้านบาท ได้จ่ายระหว่างปีเป็นจำนวนเงิน 14.78 ล้านบาท สำหรับจำนวนเงินที่เหลือ 8.79 ล้านบาทจะจ่ายในปีถัดไป

2.  ค่าบริการอื่น (non-audit fee)

สำนักงานสอบบัญชีที่ได้รับการแต่งตั้งจากบริษัทได้ให้บริการอื่นๆ
ที่นอกเหนือจากการตรวจสอบบัญชีแก่บริษัทและบริษัทย่อย ซึ่งได้แก่
การตรวจสอบตามวิธีการที่ตกลงร่วมกัน และการให้คำปรึกษาด้านภาษีและอื่นๆ ในระหว่างปี 2550
มีค่าตอบแทนเป็นจำนวนเงิน 31.09 ล้านบาท
ในจำนวนนี้กลุ่มบริษัทได้จ่ายชำระแล้วระหว่างปีเป็นจำนวนเงิน 30.50 ล้านบาทที่เหลืออีกจำนวน
0.59 ล้านบาทจะจ่ายในปีถัดไป